Kažimír, Peter, podpredseda vlády a minister financií SR (2012-10-23):
Ďakujem tomu paragrafu, že môžem vystúpiť. Najprv by som chcel po dlhom mlčaní odkázať majiteľom plechových úst, pánovi Kaníkovi, pánovi Sulíkovi a iným, ktorí hovoria o smrtiacom kokteile, že tak ako ich celé roky vnímam a pozorujem, tak si myslím, že pre nich vládnutie je istý typ veľmi dobrej žúrky, zábavy, a preto aj tá barová terminológia. Ak sa mám vyjadriť k tomu, čo hovoril pán Brocka. To je o tom, čomu sa hovorí šírka daňového základu, a pre vašu informáciu na odpočítateľnú položku pre manželku, a všetci v rade ministri a ministerky financií, ktoré sedeli v rezorte, vám potvrdia podobné číslo, odpočítateľná položka na manželku znižuje príjmy z dane z príjmu fyzických osôb o cirka 80 mil. eur. ročne. A štát vynakladá na takzvanú rodinnú politiku, nie na takzvanú, na skutočnú rodinnú politiku, efektívne, neefektívne, o tom sa dá naozaj veľa hovoriť, miliardu eur. To sú, to je rodičovský príspevok. To je príspevok pri narodení dieťaťa. To je daňový bonus a to sú samotné detské prídavky. Čiže 80 mil. eur odpočítateľná položka na manželku. A je pravdou, že technokratický chladný pohľad na veci by bol taký, že by sa tá odpočítateľná položka zrušila ako taká. My sme sa naozaj snažili pri príprave tejto novely ísť cestou, ktorou by sme poukazovali na jednotlivé životné situácie. Tie životné situácie sú zohľadnené v návrhu novely. To znamená, odpočítateľná položka na manželku zostáva každej žene alebo každému manželovi, ktorý žije v zákonnom zväzku, zostáva, ak sa stará o deti vo veku do troch rokov, alebo ak má zdravotne postihnuté dieťa, tak do šiestich rokov. Takisto zostáva partnerovi v manželstve, ak má opatrovnícky vzťah, ak sa proste stará o nejakého, o svojho člena rodiny. To znamená, nemyslím len na tých, ktorí sa narodia a sú v kolíske, ale aj na tých, ktorí, ak sa starajú o svojich povedzme dožívajúcich rodičov. A takisto tá odpočítateľná položka v dnešnej situácii vyše 13-percentnej nezamestnanosti patrí tým partnerom manželstva, ktorí si aktívne hľadajú prácu. Mimochodom, pán Brocka, odpočítateľnú položku na manželku nemá nikto, kto žije vo zväzku druh a družka. Len v požehnanom vzťahu, ak je. Môžete sa, je veľa rodín a môžete sa na to pozrieť, môžete mať na to názor, či je správny, zdravý, alebo nezdravý. Ale ja dnes pokiaľ viem, 50 percent detí sa rodí mimo manželstiev. Je to asi tak. Je to nejaký trend. Nemyslíme tým pádom. Teda už dnes nie je situácia úplne férová k všetkým matkám a všetkým otcom, ktorí sa starajú o svoje deti, akurát nie sú v požehnanom zväzku alebo nie sú v civilnom zväzku rodičovskom. Takže aby sme, aby sme tu proste nehľadali niekde, niekde problémy, kde možno naozaj nie sú. My máme možno naozaj odlišný pohľad na to, sústreďme sa na ženu, lebo je to tradičné asi. Čo by mala manželka, alebo vy máte, pán Brocka, vôbec, kolegovia v KDH, predstavu, že vysnívaným snom ženy je zostať s dieťaťom 10 rokov ako doma? Ja si nemyslím, že moderná slovenská žena má vysnívanú takúto kariéru. Moderná slovenská žena sa chce čím skôr dostať naspäť do práce, pretože nechce stratiť pracovné návyky. Pretože nechce vypadnúť z kolektívu, zo života ako takého. Problémom je, že štát 15 – 20 rokov je nie schopný, samospráva nie je schopná zabezpečiť infraštruktúru pre rodiny. My nemáme siete materských škôl. My nemáme škôlky. Zoberte si, ako sa platia úplatky, akým spôsobom sa po známosti dostávajú deti do škôlok. To je proste problém, ktorý tu máme. A to je možno aj odpoveď na to, čo tu hovoril pán poslanec Beblavý. Čo by sme chceli zmeniť. Áno, chceme sa sústrediť na predškolskú výchovu. Chceme, aby moderné ženy, moderné manželstvá mali možnosť odovzdať deti do odbornej školskej, predškolskej prípravy, aby mohli ísť pracovať. To, čím sa rieši, čo rieši tento zákon, je to, aby tá odpočítateľná položka nebola plošná a prístupná hocikomu z nás. Aby ste, páni, ktorí tu sedia, nemali manželky doma a nebrali na ne odpočítateľné položky. Pretože to nie je fér. Pretože to nepotrebujeme, tak ako tu všetci sedíme. Nepotrebujeme to, aby naše manželky mali odpočítanú položku. Lebo máme oveľa väčšie príjmy, ako ste spomínali. Áno, pán Brocka, mňa udivuje po vašich 16, 20 rokoch v politike, v budove, v tejto budove sedíte koľko, 16, 20 rokov. A vy ma proste idete šticovať za to, že ľudia sú tu so 700-eurovým príjmom? Áno, skoro 70 percent pracujúcich v tejto krajine má nižší príjem, ako je priemerná mzda v národnom hospodárstve. Tak to je. Toto je proste pravda. Ak hovoríte, že je tu veľa ľudí, ktorí majú vyšší príjem ako tritisíc, tritisíc eur. Nie je to pravda, je to jedno percento z evidovanej populácie. Jedno percento bude platiť vyššiu daň ako 19 percent. Takže ak máte návrhy, nejaké návrhy na zlepšenie tohto opatrenia, môžeme o nich hovoriť. Ideme do druhého čítania. Ale odmietame plošnú odpočítateľnú položku, ja ju odmietam. Odmietam plošnú odpočítateľnú položku na manžela, manželku, ktorá sa nestará o deti, alebo sa nestará o nejakého člena svojej rodiny, alebo si nehľadá prácu, ale je, má len povolanie manželka. Ďakujem. (Potlesk).